3-hjuls lastesykkel i Amsterdam (2009)
Brødselger i Indonesia (2004)
 Internasjonalt ritt for ulike kategorier lastesykler i Noord-Brabant (1979)
En **trehjuls lastesykkel** er en tradisjonell type lastesykkel som historisk har blitt brukt til varetransport, og i nyere tid til transport av barn. Den kan stå av seg selv når den er parkert, og er stabil i lav hastighet. Imidlertid har de ofte dårlig stabilitet i høy hastighet ettersom det på de fleste enkle modeller ikke er mulig å lene seg i svinger for å flytte tyngdepunktet. Det finnes imidlertid noen trehjulssykler med avansert hjuloppheng som tillater noe krenging som avhjelper noe på stabilitetsproblemene i høy hastighet.

En **tadpol-konfigurasjon** er en trehjuls lastesykkel med to hjul foran, og vanligvis enten et stort plan eller og en stor boks foran for frakt av bagasje. Kassen kan også erstattes av seter slik at passasjerer kan transporteres med den. Selv om *bakfiets* er det nederlandske ordet for lastesykkel generelt, så har det tradisjonelt hovedsakelig blitt brukt om slike trehjuls lastesykler med to hjul foran. I Flandern kalles slike trehjuls lastesykler ofte for *triporteur*, som antageligvis er en sammenskrivning av *tricycle* (trehjulssykkel*)* eller *tricar* (trehjuling) og *transporteur* (transportør). Tohjuls lastesykler av typen longjohns kalles derimot *biporteur* eller *Deense bakfiets* («dansk lastesykkel»).

En **delta-konfigurasjon** er den omvendte varianten av trehjulssykkel (altså med ett forhjul og to bakhjul), og er ofte brukt på sykkeltaxier eller sykler for utviklingshemmede og personer med dårlig balanse.

* Sammenligning av delta- og tadpol-konfigurasjonSammenligning av delta- og tadpol-konfigurasjon

Historie
--------

Lastesykler i tadpol-konfigurasjon er ansett som den «tradisjonelle» typen lastesykkel i Nederland og var vanlig til næringsvirksomhet frem til 1950-årene, før den i nyere tid ble populær igjen hos barnefamilier som et alternativ til bil på slutten av 1990-årene og starten av 2000-årene.

En tradisjonell bakfiets har gjerne to hvite eller gule lykter foran og et rødt baklys, samt refleks foran og bak. De har mange likheter med motoriserte utgaver (der man altså ikke trenger å trå for å få motorhjelp) som kalles varemoped (*brombakfiets*). Varemopeder var tidligere vanlig for varetransport i vesten (for eksempel Harley-Davidson Servi-Car), men er i dag mest brukt i utviklingsland.

Styring og stabilitet
---------------------

En enkel trehjuls lastesykkel hvor styreaksen går gjennomm midten av styret, og ikke gjennom forhjulene
Styringen på den tradisjonelle typen tadpol-lastesykler er enkel i konstruksjonen, og hjulet styres ikke rundt sin egen akse. Slike sykler er derfor ofte lite stabile og vanskelige å kontrollere i høye hastigheter, og har derfor mistet mye av populariteten sammenlignet med andre moderne lastesykler som longjohn frontlastesykkel og langhalesykler.

Det finnes nyere tadpolsykler hvor både hjulene svinger rundt sin egen svingakse, og med hjuloppheng som attpåtil krenger slik at man kan lene seg i svinger for bedre stabilitet.

Se også
-------

* Frontlastesykkel, en tohjuls lastesykkel med lasteplan foran
* Langhalesykkel, en tohjuls baklaste-sykkel
* Sykkeltilhenger

Referanser
----------

1. ↑  «Tadpole vs. Delta Trikes: Which is right for me? - RAD-Innovations». *RAD Innovations* **(engelsk)**. Besøkt 12. april 2024.
2. ↑  «Development Of An Electric Tricycle For Service Companies And Last-mile Parcel Delivery, Transport Problems 2022 Volume 17 Issue 2 , Jordi D’hondt, Marc Juwet, Eric Demeester, Peter Slaets, Problemy Transportu, Doi: 10.20858/Tp.2022.17.2.15» (PDF).
3. ↑  «Raleigh Stride 3 review: Can this tadpole design transform your life?». *Cycling Electric* **(engelsk)**. 17. oktober 2023. Besøkt 12. april 2024.
4. ↑  «Å lære å sykle». *Naku*. 19. januar 2019. Besøkt 12. april 2024.
5. ↑  «Dutch Cycling Embassy på LinkedIn: Before the end of the 1950s, the bicycle was a common choice as a mode of… | 11 kommentarer». *www.linkedin.com* **(norsk)**. Besøkt 12. april 2024.
6. ↑  «Electric cargo cycles - A comprehensive review - ScienceDirect».
7. ↑  «Schematic of the instrumented tadpole cargo tricycle. | Oct 2023, Clemens Gross, Steffen Müller».
8. ↑  «Chike: Liten sykkel med stort plan – Cargobike Magazine».